**SEKMADIENIO SKAITINIAI**

LITAUISK søndagsblad

**PINSEDAG, år C   
SEKMINĖS - Šventosios Dvasios Atsiuntimas - C**

**Pirmasis skaitinys Apd 2, 1–11 . Skaitinys iš Apaštalų darbų.**

Atėjus Sekminių dienai, visi mokiniai buvo drauge vienoje vietoje. Staiga iš dangaus pasigirdo ūžesys, tarsi pūstų smarkus vėjas. Jis pripildė visą namą, kur jie sėdėjo. Jiems pasirodė tarsi ugnies liežuviai, kurie pasidaliję nusileido ant kiekvieno iš jų. Visi pasidarė pilni Šventosios Dvasios ir pradėjo kalbėti kitomis kalbomis, kaip Dvasia jiems davė prabilti. Jeruzalėje gyveno žydų ir pamaldžių žmonių iš visų tautų po dangumi. Pasigirdus tam ūžesiui, subėgo daugybė žmonių. Jie didžiai nustebo, kiekvienas girdėdamas savo kalba juos kalbant. Lyg nesavi ir nustėrę jie klausinėjo: „Argi va šitie kalbantys nėra galilėjiečiai? Tai kaipgi mes kiekvienas juos girdime savo krašto kalba?! Mes, partai, medai, elamiečiai, Mezopotamijos, Judėjos ir Kapadokijos, Ponto ir Azijos, Frigijos ir Pamfilijos, Egipto bei Libijos pakraščio ties Kirėne gyventojai, ateiviai romėnai, žydai ir prozelitai, kretiečiai ir arabai, – mes visi girdime juos skelbiant įstabius Dievo darbus mūsų kalbomis.“ **Tai Dievo žodis.**

**Atliepiamoji psalmė Ps 103 (104), 1ab ir 24ac. 29bc–30. 31 ir 34 (P.: plg. 30)**

P. **Viešpatie, atsiųsk savo Dvasią ir atnaujinki žemės veidą.**

Šlovink Viešpatį, mano siela! \*

Viešpatie, mano Dieve, esi be galo didis!

Viešpatie, kokia tavo kūrinių įvairovė! \*

Tavo kūrinių pripildyta žemė. – P.

Jei alsavimą atimi, jie miršta \*

ir sugrįžta į dulkes.

Kai atsiunti savo dvasią, jie vėl atgyja, – \*

taip tu atnaujini žemės veidą. – P.

Viešpaties garbė per amžius tebūna, \*

Dievas savo kūriniais tesidžiaugia!

O, kad patiktų jam mano maldos, \*

juk Viešpačiu aš džiaugsiuosi. – P.

**Antrasis skaitinys Rom 8, 8–17. Skaitinys iš šventojo apaštalo Pauliaus Laiško romiečiams.**

Broliai ir seserys, kas gyvena kūniškai, negali patikti Dievui. Jūs nesate kūniški, bet dvasiški, jei tik Dievo Dvasia gyvena jumyse. O kas neturi Kristaus Dvasios, tas nėra jo. Jeigu Kristus yra jumyse, tai kūnas, tiesa, marus dėl nuodėmės, bet dvasia – gyva dėl teisumo. Jei jumyse gyvena Dvasia to, kuris Jėzų prikėlė iš numirusių, tai jis – prikėlęs iš numirusių Kristų Jėzų – atgaivins ir jūsų mirtinguosius kūnus savo Dvasia, gyvenančia jumyse. Taigi, broliai ir seserys, mes nesame skolingi kūnui, kad gyventume pagal kūną. Jei jūs gyvenate pagal kūną – mirsite. Bet jei dvasia marinate kūniškus darbus – gyvensite. Visi, vedami Dievo Dvasios, yra Dievo vaikai. Jūs gi esate gavę ne vergystės dvasią, kad ir vėl turėtumėte bijoti, bet gavote įvaikystės Dvasią, kurioje šaukiame: „Aba, Tėve!“ Ir pati Dvasia liudija mūsų dvasiai, kad esame Dievo vaikai. O jei esame vaikai, tai ir įpėdiniai. Mes – Dievo įpėdiniai ir Kristaus bendraįpėdiniai, jeigu su juo kenčiame, kad su juo būtume pagerbti. **Tai Dievo žodis.**

**Sekvencija**

Dvasia, Viešpatie, ateik, spindulių dangaus mums teik, žemės klystkelius nušviesk!

Tėve vargstančių, nuženk, savo dovanas dalink, mūsų dvasią atgaivink!

Sielų Tu ramintojas, svečias atlankytojas, mielas atgaivintojas!

Darbuose Tu – poilsis, kaitroje Tu – atvėsis, Tu paguoda liūdesy!

O šviesybe amžina, skaidrink sielos gilumą, stiprinki tikėjimą!

Be Tavųjų dovanų viskas žmoguje skurdu, viskas – atvira žaizda.

Nuvalyk, kas sutepta, laistyk, kas išdeginta, gydyk tai, kas sužeista.

Atitrauk mus nuo klaidų, dvasios šalty duok jėgų, tiesink vingius mūs takų!

Duok mums, mylintiems Tave, tikintiems Tava galia, dovanų septynetą!

Duok dorybių atpildą, siųsk laimingą pabaigą, kviesk į džiaugsmą amžiną!

**Posmelis prieš Evangeliją**

P. Aleliuja. – Ateik, Šventoji Dvasia, pripildyk savo tikinčiųjų širdis

ir įžiebk jose savo meilės ugnį. – P. Aleliuja.

**Evangelija Jn 20, 19–23. ✠ Iš šventosios Evangelijos pagal Joną.**

Pirmosios savaitės dienos vakare, durims, kur buvo susirinkę mokiniai, dėl žydų baimės esant užrakintoms, atėjo Jėzus, atsistojo viduryje ir tarė: „Ramybė jums!“ Tai pasakęs, jis parodė jiems rankas ir šoną. Mokiniai nudžiugo, išvydę Viešpatį. O Jėzus vėl tarė: „Ramybė jums! Kaip mane siuntė Tėvas, taip ir aš jus siunčiu.“ Tai pasakęs, jis kvėpė į juos ir tarė: „Imkite Šventąją Dvasią. Kam atleisite nuodėmes, tiems jos bus atleistos, o kam sulaikysite, – sulaikytos.“ **Tai Viešpaties žodis.**

Kviečiame apsilankyti parapijos svetainėjė adresu: [**http://fredrikstad.katolsk.no**](http://fredrikstad.katolsk.no/)